Keur 17 deur Ena Murray: 'n oorsig | LitNet
Keur 17 deur Ena Murray: 'n oorsig
Yolanda Wessels Boeke en skrywers 2018-06-20
Elsa Winckler is gebore op Loxton in die Karoo, een van drie dogters van die plaaslike geneesheer, dr Mans. Sy het reeds op laerskool begin skryf. Ná skool het sy in Bloemfontein verpleeg. Sy is met Boet Murray getroud en ná hul egskeiding twintig jaar later het sy haar in Wildernis gevestig. Twee jaar later trou sy met Jacques Mostert. Beide huwelike was kinderloos. In 1991 het hulle na die Santos Haven-aftreeoord in Mosselbaai getrek. Ná voltooiing van haar eerste twee verhale het sy dit aan Rooi Rose gestuur en dit is as vervolgverhaal gepubliseer. Lisé het in 1960 by JP van der Walt-uitgewers verskyn en was die begin van Ena se lang loopbaan as een van die gewildste skrywers van Afrikaanse ontspanningsverhale. Die glimmende simitar was Ena se heel eerste pennevrug en is geskryf toe sy maar veertien was. Dis eers 'n dekade later gepubliseer!
Ena se resep vir sukses was haar selfdissipline en streng skryfprogram. Haar meer as 130 titels is meestal snags geskryf, en vyftien uur per dag agter die tikmasjien was vir Ena niks vreemds nie. Sy het deeglike navorsing gedoen en meestal vir haar liefdesverhale bekendheid verwerf. Dit het waarskynlik bygedra tot haar sukses dat baie van haar boeke op ware gebeure en regte mense gebaseer was. Lesers kon dus maklik met die karakters vereenselwig. Sy is in 'n opname deur Radio Sonder Grense en Tafelberg-Uitgewers aangewys as die gewildste skrywer in Afrikaans.
In 1996 het Ena haar tikmasjien weggepak, maar haar verhale is in 40 omnibusse gebundel. Reënboog van koraal is vir skole voorgeskryf, terwyl twee van haar boeke, Vrou uit die nag en Plekkie in die son, verfilm is. Oor hoe sy nederig gebly het ná al haar sukses, het Ena gesê: "Wanneer ek sien een van my boeke is boaan die topverkoperlys, sê ek vir myself: 'Dis alles net genade.'" Ena is in Junie 2015 oorlede.
Keur 17 is 'n versameling van drie verhale: Verwonde jare, Môre lê ver en Die meisie van Klaradynstraat. In Verwonde jare stort Daniël Pohl se wêreld in duie ná 'n nuusberig van 'n man wat met 'n silwergrys Mercedes 'n vrou se baba in 'n stootwaentjie doodgery en weggejaag het. 'n Motor presies soos Daniël s'n, en hy was boonop daardie middag in dieselfde omgewing waar die voorval plaasgevind het …
In Môre lê ver word die rykmansdogter Tania Erasmus se gemaksugtige wêreld tot ommekeer gebring toe 'n vreemdeling onverwags by haar verlowingspartytjie opdaag. Sy leer 'n baie belangrike lewensles: dat ryk nie gelyk is aan beter nie.
In Die meisie van Klaradynstraat het prokureur Owen Kemp Elsa Brits van haar agterbuurtbestaan verlos, maar nie van haar probleme en pyn nie.